Grisilla og Riddeval

Grisilla og Riddeval er en folkevise av det slaget vi kaller ballade. I TSB-katalogen er den typologisert som TSB D 288. Visa finnes også i Sverige som «Lisa och Nedervall» (SMB 138) og i Danmark som «Redselille og Medelvold» (DgF 271).
I Norge kan den også gå under tittelen «Grivilja», «Gresenille», «Riselin» eller «Grisilla døyr».

Handling
Grisillas mor ser at det renner melk fra brystene hennes, og forstår at hun er gravid. Hun vil brenne Grisilla og sende Riddeval ut av landet. De to rømmer, men på vegen føder Grisilla tvillinger. Riddeval henter vann til henne, men da han kommer tilbake er både Grisilla og barna døde. Riddeval kaster seg mot sverdet sitt.

Utbredelse
De fleste oppskriftene av visa er fra Telemark, men den har også vært sunget til forskjellige melodier i nesten hele landet. I L.M. Lindemans Ældre og nyere Norske Fjeldmelodier er det trykt en melodi som Bernt Lund hadde skrevet opp etter taterfamilien Palm (Ældre og nyere nr. 121). En Lindemanopptegnelse etter Anne Hansdatter Hynne, Grue er trykt i Heidi Arild & al (red.)Strengen var av røde gull, Oslo 1996, Norsk folkeminnelags skrifter nr. 142.

«Gresnille» 
«Gresnille» er et skillingstrykk og da Alf Prøysen presenterte den i sin visespalte i «Magasinet for alle» i 1957, skrev han følgende omtale: «Noen strofer av denne visa står i «Norsk sogukunst» av Richard Berge, men visa i seg selv trodde mange var borte for flere hundre år siden. Ikke bare vi, men svenske visegranskere har vært på jakt etter den».

Teksten
1.Gresnille hun satt i guldveven og vov
så melken den randt utav brystene to.

2.Hva er det for melk som renner av deg
det er den vinen jeg drakk i går.

3.Vil du stå å lyve for kjære moder din,
og si meg endog hvem har narret deg så.

4.Det er den Redervolder aller kjæresten min
og ham vil jeg brenne for dine øyne to.

5.Gresnille hun samlet sitt forgyllande guld
så red de begge hen til den grønne gressenlund.

6.Men da de så kom hen til den grønne gressenlund
da bad Gresnille om at få hvile seg en stund.

7.Min moder hun eier de silkedyner ni,
og gid jeg bare hadde den simpleste av dem
så kunne jeg rede min barselseng.

8.Min moder hun haver tjenestepiker fem,
og gid jeg nu hadde den snilleste av dem,
så kunne jeg rede min barselseng.

9.Min fader han eier mangen land
å gid jeg nu hadde en dråpe vann.

10.Redervolder red til den rinnande flod,
for der at hente vann i sin sko.

11.Så red han seg tilbake til den grønnande lund
så fikk han se tre lik i den selvsamme stund.

12.Og så fikk han høre nattergalen sang,
Gresnille er død, med to drenger i sitt skjød.

Innspillinger

 Agnes Buen Garnås, Rosensfole, Kirkelig Kulturverksted 1989,FXCD  83
 Sinikka Langeland, Lille Rosa: Kjærlighetsballader, 2000 Grappa GRCD 4170
 Berit Opheim, Eitt steg, 1996, NOR-CD 9618
 Torill Stave, Vil du vera vennen min: folkesanger for barn og vaksne, uten år, BuskMål, BMCD 102
 Eivind Groven Dagne Groven Myhren, Som Symra Rein og Blå, Heilo Plateselskap år 2000
 Øyonn Groven Myhren, Gullveven, Grappa musikkforlag 2008

Litteratur 
De gamle visene 3 med Alf Prøysen, Forlaget For Alle, Oslo 1974

Norske folkeviser